
Navarra Suma talde parlamentarioari atxikitako foru parlamentari Marta Álvarez Alonso andreak galdera egin du Nafarroako Gobernuaren 2021eko abenduaren 15eko erabakiari buruz, zeinaren bidez 2021eko ekitaldirako zabalagotzen baita 2019-2023 aldirako Nafarroako Gizarte Zerbitzuen Plan Estrategikoarekin zerikusia duten azpiegituren plangintza (10-21/PES-00398). Hona Nafarroako Gobernuko Eskubide Sozialetako kontseilariak horretaz ematen dion informazioa:
1. Erabaki horretan aurreikusitako bi azpiegituretako bakoitzerako: 
a) Planeko zer ildo estrategikorekin lerrokatzen da? 
Parlamentuak modu izendunean aurreikusitako azpiegituretako bakoitza zer ildorekin lerrokatzen den esateko, ez dakigu zer arrazoi edo estrategia hartu zituen kontuan Parlamentuak, eta uste dugu Administrazioak ezin dituela bete gabe utzi Parlamentuak ematen dituen lege mailako arauak; baina egiaztatu da horiek guztiak egokitzen direla bi ildo estrategikotan, balio handiko prestazioak garatzen direlako eta instalazioak bat datozelako onetsi berri den araudiarekin.
b) Zergatik aukeratu da hori, eta ez antzeko beste batzuk? 
Esan behar da, batetik, bakar bat ere ez dela azpiegitura berria:
· Airea girotzeko instalazioa Buñuelgo zaharren egoitzarako.
· Lodosako zaharren egoitzaren udal eraikina hobetzeko jarduketak.
Bigarrenik, planak ez du ezartzen lehentasunez egin edo eraldatu beharreko azpiegitura zehatzik, eta, beraz, bi instalazio horiek hobetzeak ezin zuen eragotzi planean ezarritako estrategia betetzea, ezta berari kontra egin ere; alderantziz, planaren betetze maila handitu eginen zuen.
Gainera, beste inbertsio batzuk ere balio handiko prestazioak sortzeko modukoak eta araudi berriaren araberakoak izan zitezkeen arren, horri ez zaio nahikoa irizten beharrezkotzat edo komenigarritzat jo diren inbertsioak ez egiteko.
Adierazi behar da, halaber, 2008-2012 aldirako Nafarroako Gizarte Zerbitzuen Plan Estrategikoan bai, jaso zirela Nafarroako Gobernuaren eskumeneko azpiegitura zehatzak zenbait esparrutan, lehentasunezko arreta-ildo baten barnean. Nafarroako Gobernuak bere plangintzaren arabera exekutatu beharreko azpiegiturak izendatu izanak ez zuen galarazi beste batzuk finantzatzea epe horretan, eta Parlamentuak funtsen esleipen izendunak egin zizkien.
2. Halaber, horietako bakoitzerako, eskatzen dira hasierako aurrekontua eta aurrekontu exekutatua, bai eta ordaintzeko erabili den aurrekontu-partida ere.
Airea girotzeko instalazioa Buñuelgo zaharren egoitzarako: 
Inbertsioaren xedea izan da airea girotzeko ekipamenduak instalatzea VRV bero-ponpadun sistemarekin lehenengo solairuan. Hasierako aurrekontua 116.652,34 euro izan zen. Aurrekontu exekutatua 90.039,13 euro izan da, eta zenbateko diruz lagungarria, 89.254,77 euro. Kontu-hartzailetza Delegatuak geldiarazi egin du dirulaguntzaren ordainketa.
Inbertsioa ordaintzeko, 2021eko ekitaldiko gastuen aurrekontuaren barnean bazegoen 210001 21300 7609 231402 partida “(E) Airea girotzeko instalazioa Buñuelgo zaharren egoitzarako”. Guztira 40.000 euroko gehieneko zenbatekoa zuen, eta onuraduna Buñuelgo Udala zen.
Lodosako zaharren egoitzaren udal eraikina hobetzeko jarduketak:
Inbertsioaren xedea izan da egoitzaren eraikineko alde batzuk zaharberritzea eta guztientzako komunak egokitzea, baita bigarren solairuko logela batzuetako komunak ere, hezetasunen arazoak konpontzeko eta irisgarritasunari, osasungarritasunari eta irristagaiztasunari buruzko araudia betetzeko. Hasierako aurrekontua 173.468,95 euro izan zen. Aurrekontu exekutatua 160.052,10 euro izan da, eta osorik da diruz lagungarria. Kontu-hartzailetza Delegatuak geldiarazi egin du dirulaguntzaren ordainketa.
Inbertsioa ordaintzeko, 2021eko ekitaldiko gastuen aurrekontuaren barnean bazegoen 210001 21300 7609 231400 partida “(E) Lodosako zaharren egoitzaren udal eraikina hobetzeko jarduketak”. Guztira 150.000 euroko gehieneko zenbatekoa zuen, eta onuraduna Lodosako Udala zen.
Hori guztia jakinarazten dizut, Nafarroako Parlamentuko Erregelamenduaren 194. artikulua betez.

